કઠણ કાળજાનો ચોર પણ હોલિનની આ ભવ્ય માતૃભક્તિ જોઈને છક્ક થઈ ગયો. એના હૈયામાં રહેલો રામ જાગી ઊઠ્યો. તે મનમાં બોલ્યો, ‘આવા માણસની ઘરવખરી ચોરીને હું ક્યે ભવે પાપમાંથી છૂટીશ ?’ તરત જ તેણે હોલિનને બંધનમુક્ત કર્યો અને ગદગદ સ્વરે કહ્યું : ‘ભાઈ ! મને માફ કરજે. તારા જેવા ધર્માત્માનો માલ મને કદીયે ન પચે.’ આટલું કહીને ચોરે જવા માટે પગ ઉપાડ્યો, પરંતુ હોલિને તેને અટકાવીને કહ્યું : ‘ના ભાઈ, બીજું બધું ભલે લઈ જા. મારે તો મારી મા માટે માત્ર આ કડાઈની જરૂર છે. તું ખાલી હાથે જઈશ તો તારી મહેનત અફળ જશે અને તારી માતા નિરાશ થશે. એટલે તારી માતાને ખુશ કરવા પણ તું આ બધું લેતો જા. તારી માતાની પ્રસન્નતાથી મને અને મારી માને જરૂર આનંદ થશે. માત્ર કડાઈ રહેવા દેવાથી મારી મા પ્રસન્ન રહેશે અને બીજું બધું લઈ જવાથી તારી માતા પ્રસન્ન થશે. બંનેની માતાઓ પ્રસન્ન થાય એમાં શું ખોટું !’ આંખમાં આંસુ સાથે ચોર હોલિનને પ્રણામ કરી ત્યાંથી ખાલી હાથે ચાલ્યો ગયો.